Sklep VIII R 26/2000
Sodna praksa Vrhovnega sodišča, 2000-09-26

individualna pogodba o zaposlitvi - stvarna pristojnost

Spor med strankama, ki izvira iz pogodbe o zaposlitvi, pogodba o zaposlitvi pa je bila, kot izhaja iz listinskih dokazov v spisu, med strankama sklenjena, je spor, ki vsebuje vse elemente individualnega delovnega spora. Gre za spor med delavcem in delodajalcem o delavčevi zatrjevani pravici, ki izvira iz delovnega razmerja. Te pravice pa tudi direktorju, ki je v delovnem razmerju, materialnopravno poleg drugih predpisov (na primer statusnopravnih ali obligacijskih)

opredeljujejo tudi ali pa celo predvsem delovno pravni predpisi. Zato je ob upoštevanju določb 22., 23. in 498. člena ZPP v zvezi s prvim odstavkom 14. člena ZDSS Vrhovno sodišče Republike Slovenije sklenilo, da je za odločanje v tem sporu stvarno pristojno delovno sodišče.

Za odločanje o tej zadevi je stvarno pristojno Delovno sodišče v Kopru, oddelek v Novi Gorici.

Tožnik je 20.8.1997 pri Delovnem sodišču v Kopru, oddelek v Novi Gorici, proti toženi stranki vložil tožbo zaradi plačila odpravnine v višini 4.889.426,40 SIT s pp.

Delovno sodišče v Kopru, oddelek v Novi Gorici je s sklepom opr. št. Pd 614/97-3 z dne 31.8.1998 med drugim ugotovilo, da ni stvarno pristojno za odločanje v tej zadevi in je zadevo odstopilo Okrožnemu sodišču v Novi Gorici. Menilo je, da ne gre za spor med delavcem in delodajalcem, ampak za spor poslovodje z gospodarsko družbo in da zato za odločanje ni pristojno sodišče, ki odloča v individualnih delovnih sporih po določbah 4. člena zakona o delovnih in socialnih sodiščih (ZDSS - Uradni list RS, št. 19/94). Za odločanje o sporih, ki izhajajo iz določb zakona o gospodarskih družbah (Uradni list RS, št. 30/93 do 82/94), kot v tem primeru, so pristojna sodišča s splošno pristojnostjo, ne pa specializirana delovna sodišča.

Okrožno sodišče v Novi Gorici z odstopom pristojnosti ni soglašalo, ampak je na podlagi določbe prvega odstavka 24. člena zakona o pravdnem postopku (ZPP - Uradni list RS, št. 26/99) sprožilo spor o pristojnosti. Ugotovilo je, da gre za spor, ki izvira iz delovnega razmerja in da so za reševanje tovrstnega spora pristojna specializirana delovna sodišča. Zato je predlagalo, da Vrhovno sodišče Republike Slovenije določi kot stvarno pristojno specializirano delovno sodišče.

Po določbi 2. točke 4. člena ZDSS so delovna sodišča v individualnih delovnih sporih pristojna odločati o premoženjskih in drugih posamičnih pravicah in obveznostih iz delovnega razmerja ali v zvezi z delovnim razmerjem med delavcem in delodajalcem, razen v odškodninskih sporih za poškodbe pri delu in poklicne bolezni.

Spor med strankama, ki izvira iz pogodbe o zaposlitvi, pogodba o zaposlitvi pa je bila, kot izhaja iz listinskih dokazov v spisu, med strankama sklenjena, je spor, ki vsebuje vse elemente individualnega delovnega spora. Gre za spor med delavcem in delodajalcem o delavčevi zatrjevani pravici, ki izvira iz delovnega razmerja. Te pravice pa tudi direktorju, ki je v delovnem razmerju, materialnopravno poleg drugih predpisov (na primer statusnopravnih ali obligacijskih)

opredeljujejo tudi ali pa celo predvsem delovno pravni predpisi. Zato je ob upoštevanju določb 22., 23. in 498. člena ZPP v zvezi s prvim odstavkom 14. člena ZDSS Vrhovno sodišče Republike Slovenije sklenilo, da je za odločanje v tem sporu stvarno pristojno Delovno sodišče v Kopru, oddelek v Novi Gorici.

ZDSS člen 4, 4-2, 14, 14/1.ZPP člen 22, 23, 498.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.